ΠΡΑΚΤΙΚΟ

· Το Υπουργείο Πολιτικής Προστασίας και Κλιματικής Κρίσης επιθυμεί να αναθέσει μία σύμβαση προμήθειας Μη Επανδρωμένων Πτητικών Μέσων για την παρακολούθηση των μεταναστευτικών ροών, με παράλληλη παροχή υπηρεσιών συντήρησης για διάστημα τεσσάρων ετών από την υπογραφή της σύμβασης, συνολικού προϋπολογισμού 450.000,00 € πλέον ΦΠΑ, με δικαίωμα προαίρεσης ποσού 450.000,00 € και παράτασης αυτής για άλλα 4 έτη.
· Η σύμβαση δεν χωρίζεται σε τμήματα με την αιτιολογία ότι εάν αναλάβει άλλος ανάδοχος την προμήθεια και άλλος τη συντήρηση ενδέχεται να υπάρξουν ζητήματα τεχνικής ασυμβατότητας, δυσλειτουργίας ή έλλειψης ανταλλακτικών ή αδυναμίας αναβάθμισης του λογισμικού των drones. Σας φαίνεται πειστική η αιτιολογία της αναθέτουσας αρχής? Εάν υπήρχαν διαφορετικού τύπου drones, ανάλογα πχ. τη γεωγραφική περιοχή που θα μπορούσαν να χρησιμοποιηθούν, η απάντηση θα παρέμενε η ίδια?
· Κριτήριο ανάθεσης της σύμβασης ορίζεται η βέλτιστη σχέση ποιότητας τιμής, η οποία θα υπολογιστεί με τον ακόλουθο μαθηματικό τύπο:
	
Λ =    70% Χ [Προσφερθείσα τιμή (ΠΤ)] + 30% Χ [ΚΚΖ (1ης 4ετιας)]
Συνολική βαθμολογία τεχνικής προσφοράς



· Υπάρχουν ασαφείς όροι ως προς την κάλυψη ορισμένων τεχνικών προδιαγραφών και την πλήρωση των κριτηρίων ποιοτικής επιλογής σχετικά με τη στελέχωση της προτεινόμενης ομάδας έργου. Μετά από αίτημα οικονομικού φορέα για παροχή διευκρινίσεων, η αναθέτουσα αρχή πράγματι αποσαφηνίζει κάποιους όρους και συμπληρώνει κάποιους άλλους. Θεμιτά πράττει? Πως σχολιάζετε τις διευκρινίσεις που παρέχονται? Θα πρέπει να τηρηθούν για κάποιες από αυτές διατυπώσεις δημοσιότητας? Θα ενημερωθούν μόνο οι οικονομικοί φορείς που υπέβαλαν το διευκρινιστικό ερώτημα ή οι διευκρινίσεις θα απευθυνθούν προς όλους τους εν δυνάμει ενδιαφερόμενους? Αν οι διευκρινίσεις παρέχονταν με πρωτοβουλία της ίδιας της αναθέτουσας αρχής, αλλάζει κάτι?
· Η αναθέτουσα αρχή θέτει ως όρο συμμετοχής ενώσεων οικονομικών φορέων να διαθέτουν ισολογισμούς τουλάχιστον ίσους με το 100% του προϋπολογισμού της σύμβασης, όχι κατά την τελευταία τριετία, όπως απαιτεί για τους μεμονωμένους προσφέροντες, αλλά κατά την τελευταία πενταετία. Είναι νόμιμος ο όρος? Εάν επιθυμεί η αναθέτουσα αρχή να θέσει αυστηρότερα κριτήρια ποιοτικής επιλογής για τις ενώσεις οικονομικών φορέων μπορεί να το κάνει θεμιτά και σύμφωνα με την αρχή της αναλογικότητας?
· Υποβάλλουν προσφορά 5 συμμετέχοντες. 2 εξ αυτών προέρχονται από κράτη εκτός ΕΕ και συγκεκριμένα την Κίνα και την Ινδία. Η αναθέτουσα αρχή τούς αποκλείει θεωρώντας ότι δεν εμπίπτουν στον κύκλο των οικονομικών φορέων που έχουν εξασφαλισμένη συμμετοχή. Είναι νόμιμος ο αποκλεισμός τους?
· Ένας οικονομικός φορέας υποβάλλει πλημμελή εγγυητική επιστολή συμμετοχής, η οποία υπολείπεται του 2% του προϋπολογισμού της σύμβασης. Μπορεί η αναθέτουσα αρχή να προχωρήσει στην αποσφράγιση και την αξιολόγηση της προσφοράς του?
· Δύο συμμετέχοντες στον διαγωνισμό έχουν ταυτόσημες ελλείψεις στα πεδία του Ε.Ε.Ε.Σ. που υποβάλλουν. Η αναθέτουσα αρχή καλεί για παροχή διευκρινίσεων μόνο τον ένα από τους δύο, αλλά καλεί τον δεύτερο να προσκομίσει το συνολικό τεκμηριωτικό του υλικό, προκειμένου να διαπιστωθεί η συμμόρφωσή του με τους όρους του διαγωνισμού. Πως αξιολογείτε την ενέργεια της αναθέτουσας αρχής?
· Ένας οικονομικός φορέας συμμετέχει στηριζόμενος στις ικανότητες άλλων επιχειρήσεων για την κάλυψη των κριτηρίων ποιοτικής επιλογής και συγκεκριμένα της απαιτούμενης τεχνικής και επαγγελματικής ικανότητας. Οφείλουν να προσκομίσουν αυτοτελές Ε.Ε.Ε.Σ. οι τρίτοι δανείζοντες εμπειρία? Αν ο ένας εκ των δύο έχει δηλωθεί και ως υπεργολάβος σε ποσοστό 35%, αλλάζει η απάντηση? Αν το ποσοστό είναι 22%?
· Κατόπιν ελέγχου της αναθέτουσας αρχής, διαπιστώνεται ότι συντρέχουν υποχρεωτικοί λόγοι αποκλεισμού στο πρόσωπο του ενός από τους δύο δανείζοντες. Ενόψει αυτού, η αναθέτουσα αρχή απορρίπτει την προσφορά του υποψηφίου αναδόχου άνευ άλλου τινός. Πράττει ορθά?
· Ένα μέλος της επιτροπής διενέργειας και αξιολόγησης έχει οικογενειακή σχέση με υπάλληλο ενός συμμετέχοντος οικονομικού φορέα. Ωστόσο, δεν γίνεται αντιληπτό, δεν ζητείται η εξαίρεσή του και συμμετέχει κανονικά στη διαδικασία αποσφράγισης και αξιολόγησης των προσφορών. Πάσχει η διαδικασία? Εάν αποδειχθεί ότι η γνωμοδότηση της επιτροπής εκδόθηκε με πλειοψηφία των μελών της και το μειοψηφούν μέλος ήταν αυτό που στο πρόσωπό του διαπιστώθηκε η κατάσταση σύγκρουσης συμφερόντων, μεταβάλλονται τα δεδομένα?
· Ο προσωρινός ανάδοχος στα δικαιολογητικά κατακύρωσης που προσκομίζει δεν έχει συμπεριλάβει φορολογική και ασφαλιστική ενημερότητα που να καλύπτει και τον χρόνο κατάθεσης της προσφοράς του. Ασκείται προσφυγή από ανταγωνιστή του με τον ισχυρισμό ότι η προσφορά του είναι απορριπτέα. Ο προσωρινός ανάδοχος ασκεί παρέμβαση και προβάλλει ότι διέθετε φορολογική και ασφαλιστική ενημερότητα που καλύπτει και τον χρόνο κατάθεσης της προσφοράς του, τις οποίες και προσκομίζει ενώπιον της ΕΑΔΗΣΥ. Η αναθέτουσα αρχή επικαλείται τη νέα διάταξη της παρ. 12Α του άρθρου 80 του Ν. 4412/2016 και υπερασπίζεται τη θέση ότι καλώς δεν απέκλεισε τον προσωρινό ανάδοχο. Πως πιστεύετε ότι πρέπει να κρίνει η ΕΑΔΗΣΥ?
· Ένας οικονομικός φορέας, δηλώνει προς την αναθέτουσα αρχή ότι ανταγωνιστής του έχει δώσει μεγάλη έκπτωση που δεν δικαιολογείται από τις τιμές της αγοράς, χωρίς όμως να παράσχει σχετική αιτιολόγηση και στοιχεία. Η αναθέτουσα αρχή, αποδεχόμενη τους ισχυρισμούς του εν λόγω οικονομικού φορέα, αποφασίζει να απορρίψει την προσφορά του ανταγωνιστή του. Είναι ορθή και σύννομη η ενέργειά της? Πως θα έπρεπε να έχει ενεργήσει?
· Κατά την αξιολόγηση των δικαιολογητικών κατακύρωσης του προσωρινού αναδόχου, διαπιστώνεται η έλλειψη προσκόμισης του ποινικού μητρώου για μη εκτελεστικό μέλος του ΔΣ του. Είναι δυνατή η εκ των υστέρων συμπλήρωσή του κατόπιν πρόσκλησης της αναθέτουσας αρχής προς τον προσωρινό ανάδοχο? Εάν αυτός ισχυριστεί ότι το επίμαχο μέλος αφενός δεν όφειλε να υποβάλλει ποινικό μητρώο λόγω του ότι δεν είναι εκτελεστικό, αφετέρου ότι αντικαταστάθηκε κατά τη διάρκεια του προσυμβατικού σταδίου, έχουν βάση οι ισχυρισμοί του?
· Η αναθέτουσα αρχή αποκλείει τον προσωρινό ανάδοχο, λόγω αθεράπευτων πλημμελειών και κατακυρώνει στον επόμενο σε σειρά μειοδοσίας. Αυτός δεν προσέρχεται για υπογραφή της σύμβασης και ο διαγωνισμός ματαιώνεται. Η αναθέτουσα αρχή αποφασίζει να επαναπροκηρύξει. Ποια διαδικασία μπορεί να ακολουθήσει?
· Κατόπιν προσφυγών και αιτήσεων ακύρωσης και αναστολής που ασκήθηκαν εκατέρωθεν, εν τέλει απομένει μία και μόνο παραδεκτή προσφορά στον διαγωνισμό. Ωστόσο, όταν καλείται ο οικονομικός αυτός φορέας να προσκομίσει τα δικαιολογητικά κατακύρωσής του, διαπιστώνεται από την αναθέτουσα αρχή ότι έχει λήξει ο χρόνος ισχύος της προσφοράς του και η εγγυητική επιστολή συμμετοχής του. Έτσι η αναθέτουσα αρχή αποφασίζει να ματαιώσει τη διαδικασία, μεταξύ άλλων, λόγω του ότι εξαιτίας της παρόδου μεγάλου χρονικού διαστήματος από την προκήρυξη της σύμβασης, οι τεχνικές προδιαγραφές θεωρούνται παρωχημένες. Μπορεί ο ανωτέρω οικονομικός φορέας να διεκδικήσει την ανάθεση της σύμβασης υποχρεωτικά σε αυτόν, ασχέτως των όσων προβάλλει η αναθέτουσα αρχή?
· Αν η σύμβαση κηρυχθεί άγονη ή ματαιωθεί στο σύνολό της, θα μπορούσε η αναθέτουσα αρχή να κάνει χρήση της διαδικασίας απευθείας ανάθεσης? Η απάντηση είναι η ίδια και για τη δυνατότητα προσφυγής στη διαδικασία με διαπραγμάτευση χωρίς προηγούμενη δημοσίευση και εάν ναι, ποια περίπτωση του άρθρου 32 θα μπορούσε να τύχει εφαρμογής?
· Κάνοντας χρήση του άρθρου 32 η αναθέτουσα αρχή, προσκαλεί τον οικονομικό φορέα της αρεσκείας της, προχωράει τάχιστα τη διαδικασία και αναθέτει σε αυτόν τη σύμβαση, παρά το γεγονός ότι έχει ασκηθεί προσφυγή ενώπιον της ΕΑΔΗΣΥ, από ανταγωνιστή οικονομικό φορέα, που προβάλλει ότι θα έπρεπε να έχει κληθεί και αυτός στη διαδικασία ανάθεσης. Έπραξε ορθά η αναθέτουσα αρχή? Όφειλε να αναμείνει την κρίση της ΕΑΔΗΣΥ ή/και του αρμόδιου δικαστηρίου αν η υπόθεση έφτανε ενώπιον αυτού?
· Αν η σύμβαση έχει ανατεθεί και εκτελείται, αλλά προκύψουν αιφνίδιες αυξημένες μεταναστευτικές ροές, μπορεί να επεκτείνει τη σύμβαση και πέραν της τετραετίας ή και της οκταετίας, λόγω απρόβλεπτων περιστάσεων, επεκτείνοντας και το φυσικό αντικείμενο και αυξάνοντας τον προϋπολογισμό στο τριπλάσιο της αρχικής σύμβασης?
· Κατά τη διάρκεια εκτέλεσης της σύμβασης, ο ανάδοχος ενημερώνει την αναθέτουσα αρχή ότι μέρος ή και το σύνολο των προς προμήθειων ειδών έχει περιέλθει από τον κατασκευαστή σε κατάσταση end of sales (EoS) και ζητάει να του επιτραπεί να προμηθεύσει την αναθέτουσα αρχή με νέα, βελτιωμένα μοντέλα, παρόμοιων τεχνικών χαρακτηριστικών, αλλά με πρόσθετο τίμημα. Είναι εύλογο το αίτημά του? Θα πρέπει να γίνει δεκτό από την αναθέτουσα αρχή?
· Ο ίδιος ανάδοχος, εξαιτίας λόγων ανωτέρας βίας, λόγω πολεμικής σύρραξης που επηρεάζει την παγκόσμια εφοδιαστική αλυσίδα δηλώνει στην αναθέτουσα αρχή ότι δεν θα μπορέσει να τηρήσει τον αρχικό χρόνο παράδοσης των αγαθών και αιτείται παράταση. Πως θα πρέπει να ενεργήσει η αναθέτουσα αρχή? Μπορεί η ίδια αυτοβούλως να μεταθέσει την καταληκτική ημερομηνία λήξης της αρχικής διάρκειας εκτέλεσης της σύμβασης?
· Κατά τη διάρκεια εκτέλεσης της σύμβασης, ο αρχικός ανάδοχος που ήταν Εταιρεία Περιορισμένης Ευθύνης, μεταβάλλεται σε Ανώνυμη Εταιρεία, αλλάζοντας έδρα και επωνυμία. Απαιτείται τροποποίηση της εκτελούμενης σύμβασης με τον αρχικό ανάδοχο? Εάν η μεταβολή συντελούνταν κατά το προσυμβατικό στάδιο και πριν την οριστική κατακύρωση της σύμβασης, πως θα έπρεπε να ενεργήσει ο υποψήφιος μειοδότης?

